34/2005. (VII.15.) Budapest Józsefváros Önkormányzati rendelet
a Józsefvárosi Zeneiskola tanulóinak térítési díj és tandíj fizetési kötelezettségéről *

Budapest Józsefváros Önkormányzat Képviselő-testülete a közoktatásról szóló 1993. évi LXXIX. törvény 102.§ (2) bekezdésének b.) pontjában foglalt felhatalmazás alapján az alábbi rendeletet alkotja:

A rendelet hatálya

1.	§

A rendelet hatálya kiterjed a Budapest Főváros Józsefvárosi Önkormányzat fenntartásában működő 
a.) az alapfokú művészetoktatási intézménybe felvett tanulókra,
b.) az alapfokú művészetoktatási intézménybe felvett kiskorú tanuló után díjfizetésre kötelezett szülő, gondozó.

Térítési díj fizetési kötelezettség

2. §

(1)	Alapfokú művészetoktatási intézményben heti 6 tanórai foglalkozás a főtárgy gyakorlatának és elméletének elsajátításához, évenkénti egy meghallgatás és egy művészeti előadás, egy alkalommal az évfolyam megismétlése, egy művészeti képzésben való részvétel után az alapfokú művészetoktatásban részt vevő tanuló térítési díjat fizet.

Térítési díj mértéke

3.§

(1) A térítési díj mértéke tanévenként a szakmai feladatra – a tanévkezdéskor számított – folyó kiadások egy tanulóra jutó hányadának 

a)	5-10 %-a a tizennyolc éven aluli tanulóknál,
b)	15-30 %-a a tizennyolc év feletti, de huszonkettő éven aluli tanulóknál.

(2)	A térítési díj nem lehet kevesebb egy tanítási évben, mint a feladatellátásban biztosított alap normatív hozzájárulás 10 %-a,
(3)	A szakmai feladatra jutó folyó kiadások meghatározása a tanévkezdéskor, a tanév első napján történik, számításánál javasolt figyelembe venni valamennyi kiadást, a felújítás, beruházás kivételével.

A térítési díj csökkentésének, elengedésének esetei, módjai

4.§

(1) A térítési díj mértéke a 18 éven aluli tanulóknál (tanulmányi eredmény alapján) tanévenként a szakmai feladatra – a tanévkezdéskor számított – folyó kiadások egy tanulóra jutó hányadának

a.)	10%-a az elégtelen és az elégséges
b.)	  8%-a a közepes
c.)	  7%-a a jó
d.)	  6%-a a kitűnő és  jeles tanulmányi eredmény esetén.

(2) A térítési díj mértéke a 18 éven felüli, de 22 éven aluli tanulók (tanulmányi eredmény alapján) esetében a szakmai feladatra  - a tanévkezdéskor számított – folyó kiadások egy tanulóra jutó hányadának

a.)	30 %-a az elégtelen és az elégséges
b.)	21%-a a közepes
c.)	18%-a a jó
d.)	15%-a a kitűnő és a jeles tanulmányi eredmény esetén.

(3)Hátrányos helyzetű tanulóktól térítési díj nem szedhető. 

Tandíj fizetési kötelezettség

5.§

(1)	Alapfokú művészetoktatási intézményben a heti 6 tanórai foglalkozást meghaladó tanórai foglalkozás, továbbá a tankötelezettség megszűnése után az, aki nem áll tanulói jogviszonyban, illetve a 22. életév elérésétől minden tanórai foglalkozás után tandíjat fizet az alapfokú művészetoktatásban részt vevő tanuló.

Tandíj mértéke

6.§

(1)	A tandíj mértéke tanévenként a szakmai feladatra – a tanévkezdéskor számított –folyó kiadások egy tanulóra jutó hányadának 

a.	21-35 % a huszonkettő éven felüli tanulóknál, 
b.	0,5 % valamennyi tanulónál az (1) bekezdésben meghatározottakat meghaladó tanórai foglalkozások után.

A tandíj csökkentésének esetei, módjai

7.§

(1) A tandíj mértéke a 22 éven felüli tanulók esetében  tanévenként a szakmai feladatra – a tanévkezdéskor számított – folyó kiadások egy tanulóra jutó hányadának

a.) 35%-a az elégtelen és az elégséges
b.) 30%-a a közepes
c.) 24%-a a jó
d.) 21%-a a kitűnő és a jeles tanulmányi eredmény esetén.

(2) A tandíj valamennyi tanulónál a heti 6 tanórai foglalkozást meghaladó tanórai foglalkozások után a szakmai feladatra – a tanévkezdéskor számított – folyó kiadások egy tanulóra jutó hányadának 0,5%-a.

A kedvezmények igénybevételének rendje

8.§

(1) A jövedelmi és vagyoni viszonyoktól függően fizetési halasztás és fizetési kedvezmény megállapítása kérelemre történik.

(2)	Az egyéni kérelmeket az igazgató bírálja el. A kérelem elbírálásakor figyelembe kell venni a család egy főre jutó igazolt jövedelmét.

(3)	Egyéni kérelemre a térítési díj és tandíj 15-100%-a elengedhető. 

(4)      Kedvezményezettek lehetnek különösen:
- a gyermekvédelmi szakellátásban részesülő gyerekek
- három vagy több gyermekes család gyermekei
- munkanélküli szülők gyermekei
- a gyermekét egyedül nevelő szülők gyermekei

Vegyes átmeneti és hatályba léptető rendelkezések

9.§

(1) A térítési díj, tandíj befizetésének időpontját és módját az intézmény szervezeti és működési szabályzatában kell meghatározni.

(2) A tanuló, illetve kiskorú tanuló esetében szülője, gondviselője köteles haladéktalanul bejelenteni, ha jövedelmi viszonyaiban változás következett be. Ha e kötelezettségének nem tesz eleget, az elengedett térítési díjat, illetve tandíjat utólag köteles megfizetni. 

10.§

(1)	A rendelet 2005. szeptember 1-jén lép hatályba. 

(2) E rendelet hatálybalépésével a 60/1996.(XI.12.) sz. önk. rendelet hatályát veszti.